
Text rozhodnutia
Súd: Krajský súd Trenčín Spisová značka: 12Sd/240/2013 Identifikačné číslo súdneho spisu: 3013200701 Dátum vydania rozhodnutia: 19. 06. 2014 Meno a priezvisko sudcu, VSÚ: JUDr. Juraj Florovič ECLI: ECLI:SK:KSTN:2014:3013200701.2 ROZSUDOK V MENE SLOVENSKEJ REPUBLIKY Krajský súd v Trenčíne samosudcom JUDr. Jurajom Florovičom v právnej veci navrhovateľky: D. T., bytom P. XXX, XXX XX J. XXX proti odporkyni: Sociálna poisťovňa, ústredie Bratislava, Ul. 29. augusta č. 8, o zamietnutie žiadosti o invalidný dôchodok, na návrh navrhovateľky o preskúmanie zákonnosti rozhodnutia odporkyne č. XXX XXX XXXX 0 zo dňa 11. júna 2013, takto r o z h o d o l : Krajský súd p o t v r d z u j e rozhodnutie odporkyne č. XXX XXX XXXX X zo dňa 11. júna 2013 podľa § 250q ods. 2 OSP. Krajský súd n e p r i z n á v a odporkyni náhradu trov konania. o d ô v o d n e n i e : Rozhodnutím odporkyne č. XXX XXX XXXX X zo dňa 11. júna 2013 bola navrhovateľke na podklade § 70 zákona č. 461/2003 Z. z. o sociálnom poistení v znení neskorších prepisov zamietnutá žiadosť o invalidný dôchodok s odôvodnením, že podľa posudku posudkového lekára sociálneho poistenia, pobočky Sociálnej poisťovne Považská Bystrica zo dňa 28. mája 2013 nie je invalidná podľa § 71 ods. 1 zák. č. 461/2003 Z. z. o sociálnom poistení v znení neskorších predpisov, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzikou osobou, miera poklesu schopnosti vykonávať zárobkovú činnosť je 30 %. Navrhovateľka podala v zákonom stanovenej lehote návrh na preskúmanie vyššie uvedeného rozhodnutia, v ktorom poukazovala na nepriaznivý zdravotný stav. Odporkyňa žiadala napadnuté rozhodnutie ako vecne správne potvrdiť s poukazom na zhodné závery posudkových lekárov a písomné vyjadrenie zo dňa 5. septembra 2013. Krajský súd postupom podľa § 250l a nasl. O.s.p. preskúmal napadnuté rozhodnutie a postup, ktorý mu predchádzal v rozsahu dôvodov odvolania, a dospel k záveru, že napadnuté rozhodnutie je v súlade so zákonom, preto ho podľa § 250q ods. 2 O.s.p. potvrdil. Zdravotný stav navrhovateľky bol po podaní návrhu na preskúmanie rozhodnutia odporkyne znovu posudzovaný posudkovou lekárkou Sociálnej poisťovne, pobočky Považská Bystrica dňa 13. augusta 2013. Posudková lekárka po dôkladnom zhodnotení odvolania navrhovateľky nezistila nové, posudkovo závažné skutočnosti. Nevzhliadla preto dôvod na opätovné predvolanie navrhovateľky a nevyhovela jej opravnému prostriedku v plnom rozsahu. Navrhovateľka trvala na podanom opravnom prostriedku, a preto bol posudkový spis postúpený posudkovému lekárovi sociálneho poistenia Sociálnej poisťovne, ústredie, so sídlom v Trenčíne na druhostupňové konanie. Posudkový lekár dňa 27. augusta 2013 rozhodol tak, že navrhovateľka nie je invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, mieru poklesu schopnosti vykonávať zárobkovú činnosť je 30 %. K hore uvedenému záveru dospel posudkový lekár po lekárskom vyšetrení navrhovateľky a zhodnotení všetkých lekárskych nálezov založených v zdravotnej dokumentácii. Posudkový lekár sa zaoberal v posudku pracovnou, sociálnou, objektívnou anamnézou navrhovateľky, jej subjektívnymi ťažkosťami, a dospel k záveru, že rozhodujúcim zdravotným postihom u navrhovateľky je - Lézia nervu medianus s miernou poklesu schopnosti vykonávať zárobkovú činnosť v percentách podľa prílohy 4, kapitola XV, odd. G, položka 29 ods. 9 zákona č. 461/2003 Z. z. o sociálnom poistení v znení neskorších predpisov s mieru poklesu schopnosti vykonávať zárobkovú činnosť 30 % (bez rozmedzia). Podľa posudkového záveru navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách je 30 %. Konštatoval, že navrhovateľka je 47-ročná vyučená krajčírka, ktorá v tomto prostredí aj pracovala, tiež v sklade a od 04/2013 na starostlivosť odkázanú osobu v rodine. Z medicínskeho hľadiska má dokázaný na EMG útlak stredového nervu (nervus medianus). Operačné riešenie, ktoré je navrhli, zatiaľ neakceptoval. Už v minulosti mala rovnako léziu, operovanú v 08/2011 na pravej ruke, kontrolné EMG po roku dokázalo evidentné zlepšenie vodivosti tohto nervu. Takémuto stavu zodpovedá posúdenie na 30 %, bez možnosti rozmedzia. Má tiež bolesti krčnej chrbtice, ktoré sú sprevádzané skoliózou I. stupňa a incipientnými degeneratívnymi zmenami. Klinický nález podľa neurológa je negatívny, hybnosť C a LS chrbtice je voľná, ide o minimálny postih, ktorý je posudkovo nezávažný a neumožňuje navýšenie rozhodujúceho postihnutia jednotlivo alebo v súčinnosti s inými diagnózami. Astma sa mimo sezóny peľových alergénov a prachu nevyskytuje, aj po prekonanom zápale pľúc mala vždy normálnu spirometriu. V závere posudku uviedol, že skutkový stav bol objektívne zistený, neboli zistené žiadne diskrepancie medzi závermi odborných vyšetrení a jeho posúdením, nežiadala doplniť svoj diagnostický zoznam, nečaká na nové vyšetrenia, subjektívne ťažkosti sú vysvetlené objektívnymi diagnózami. Odvolanie navrhovateľky obsahuje popis svojich ťažkostí, bez doloženia nových závažných skutočností. Celkove nie je dôvod na zmenu prvoposudku zo dňa 28. mája 2013. Navrhovateľa bola vypočutá ako účastníka konania na pojednávaní dňa 20. marca 2014 a uviedla, že pokiaľ ide o rozhodnutie odporkyne nehovorí, že tam je niečo zlé, ale jej zdravotný stav sa stále viac a viac zhoršuje. Má problémy s očami, stáva sa jej, že niekedy dobre nevidí. Očná lekárka je mal uviesť, že sa to dá jedine laserom liečiť. Tiež trpí astmou stredne ťažkého stupňa, bolesťami chrbtice, o čom preložila nové lekárske správy a to z očného oddelenia z nemocnice v Trenčíne z 10. marca 2014 a lekársku správu vydanú imunológom zo dňa 18. marca 2014. Myslí si, že pokiaľ by mal posudkový lekár k dispozícii by jej priznal vyššiu mieru poklesu. Z týchto dôvodov žiadala o opätovné preskúmanie jej zdravotného stavu. Krajský súd požiadal posudkového lekára sociálneho poistenia Sociálnej poisťovne, ústredie so sídlom v Trenčíne o opätovné vyšetrenie zdravotného stavu navrhovateľky a posúdenie nových lekárskych nálezov. Posudkový lekár dňa 22. apríla 2014 po preštudovaní celej zdravotnej dokumentácie vrátane nových lekárskych správ a vyšetrení navrhovateľky opätovne uviedol, že navrhovateľka nie je invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách celkom je 30% (bez obmedzenia). Odôvodňoval to tým, že zX. predložených lekárskych vyšetrení nevyplýva žiadna zmena zdravotného stavu. Podľa imunológa je astma kontrolovaná, podľa pneumológa a funkčného vyšetrenia spirometriou sú normálne funkčné pomery bez posudkovej závažnosti. U ortopéda, alebo neurológa si chrbticu nelieči, preferuje lieky proti bolesti. Pri očnom vyšetrení je vízus na lepšom oku 0,66, čo zodpovedá ľahkej slabozrakosti. Celkove nie je dôvod na zmenu doterajších posudkov. Po doplnení posudku posudkovým lekárom sociálneho poistenia Sociálnej poisťovne, ústredie so sídlom v Trenčíne dňa 22. apríla 2014 k jeho záverom, v ktorých sa konštatuje, že navrhovateľka nie je invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, miera poklesu schopnosti vykonávať zárobkovú činnosť v percentách je 30% (bez obmedzenia), na pojednávaní dňa 19. júna 2014 uviedla, že s uvedeným posudkom nesúhlasí, pretože jej zdravotný stav sa jej stále zhoršuje. Podmienky nároku na invalidný dôchodok ustanovuje § 70 zákona č. 461/2003 Z. z. o sociálnom poistení v znení neskorších predpisov. Podľa § 71 ods. 2 citovaného zákona je poistenec invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Priznanie invalidného dôchodku je podmienené podľa § 71 ods. 2 citovaného zákona dlhodobo nepriaznivým stavom, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 citovaného zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu 2). Podľa § 4 ods. 4 citovaného zákona pokles schopnosti vykonávať zárobkovú činnosť sa posudzuje na základe: a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5 citovaného zákona miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6 citovaného zákona miera poklesu schopnosti vykonávať zárobkovú činnosť v percentách sa určuje podľa zdravotného postihnutia, ktoré je rozhodujúcou príčinou dlhodobo nepriaznivého stavu, a so zreteľom na závažnosť ostatných zdravotných postihnutí. Podľa § 71 ods. 7 citovaného zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 citovaného zákona mieru poklesu schopnosti vykonávať zárobkovú činnosť možno zvýšiť nad hornú hranicu miery poklesu podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí, podmieňujúcich dlhodobo nepriaznivý zdravotný stav. V súdnom konaní sa posudzovaním schopnosti navrhovateľky pracovať zaoberal príslušný posudkový lekár. Podľa § 153 ods. 5 zákona č. 461/2003 Z. z. o sociálnom poistení v platnom znení lekársku posudkovú činnosť pri výkone sociálneho poistenia vykonáva posudkový lekár sociálneho postenia príslušnej pobočky a posudkový lekár ústredia. Obaja posudkoví lekári po podaní opravného prostriedku navrhovateľky posúdili, či má navrhovateľka dlhodobo nepriaznivý zdravotný stav a aký má pokles schopnosti vykonávať zárobkovú činnosť. Dospeli k rovnakému záveru, že navrhovateľkin zdravotný stav nie je zhoršený na úroveň invalidity, lebo má mieru poklesu vykonávať zárobkovú činnosť 30 % v porovnaní so zdravou fyzickou osobou. Krajský súd zhodnotil vyššie uvedené skutočnosti a citované zákonné ustanovenia, a dospel k záveru, že napadnuté rozhodnutie odporkyne je vecne správne a zákonné, preto ho potvrdil podľa § 250q ods. 2 OSP. Pri rozhodovaní vychádzal z posudku posudkového lekára sociálneho poistenia Sociálnej poisťovne, pobočky v Považská Bystrica zo dňa 13. augusta 2013, z posudku posudkového lekára sociálneho poistenia Sociálnej poisťovne, ústredie so sídlom v Trenčíne zo dňa 27. augusta 2013 a novo vypracovaného lekárskeho posudku posudkovým lekárom sociálneho poistenia Sociálnej poisťovne, ústredie so sídlom v Trenčíne z 22. apríla 2014, pretože títo posudkoví lekári dostatočne a presvedčivo odôvodnili, prečo navrhovateľka nespĺňa podmienky pre priznanie invalidity. Navrhovateľka v konaní o opravnom prostriedku predloženými listinnými dôkazmi (najmä odbornými lekárskymi správami) nepreukázala, že jej zdravotný stav odôvodňuje vznik invalidity. Navrhovateľka teda nedoložila také nové lekárske správy, z ktorých by sa dal jednoznačne vyvodiť iný posudkový záver. O trovách konania bolo rozhodnuté podľa § 250l ods. 2 O.s.p. za použitia § 250k ods. l O.s.p., podľa ktorého ak mal žalobca úspech celkom alebo sčasti, súd mu proti žalovanému prizná právo na úplnú alebo čiastočnú náhradu trov konania. V danom prípade bola navrhovateľka v konaní neúspešná, preto nemá právo na náhradu trov konania proti odporkyni a odporkyňa v konaní podľa piatej časti nemá nárok na priznanie náhrady trov konania. Poučenie: Proti tomuto rozsudku možno podať odvolanie do 15 dní odo dňa jeho doručenia prostredníctvom Krajského súdu v Trenčíne na Najvyšší súd Slovenskej republiky v Bratislave, písomne, v dvoch vyhotoveniach. Podľa § 42 ods. 3 a § 205 ods. 1 O.s.p. odvolanie musí mať tieto náležitosti: ktorému súdu je určené, kto ho robí, ktorej veci sa týka a čo sleduje, musí byť podpísané s uvedením dátumom vyhotovenia odvolania, proti ktorému rozhodnutie súdu smeruje, v akom rozsahu rozhodnutie napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

